钦定古今图书集成/明伦汇编/官常典/第062卷 > 燕王宇
## 钦定古今图书集成/明伦汇编/官常典/第062卷 > 燕王宇

按《三国魏志少帝本纪》，景元元年十一月，燕王上表
贺冬至称臣。诏曰：“古之王者或有所不臣，王将宜依
此义，表不必称臣，又当为报。夫后大宗者，降其私亲，
况所继者重邪？若便同之臣妾，亦情所未安。其皆依
礼典处，当务尽其宜。”有司奏，以为礼莫崇于尊祖，制
莫大于正典。陛下稽德期运，抚临万国，绍大宗之重，
隆三祖之基。伏惟燕王体尊戚属，正位藩服，躬秉虔
肃，率蹈恭德，以先万国，其于正典，阐济大顺，所不得
制。圣朝诚宜崇以非常之制，奉以不臣之礼。臣等平
议，以为燕王章表，可听如旧式。中诏所施，或存好问
准之义，类则宴觌之族也。可少顺圣敬，加崇仪称，示
不敢斥，宜曰“皇帝敬问，大王侍御。”至“于制书，国之正
典，朝廷所以辨章公制，宣昭轨仪于天下者也。宜循
法，故曰制诏燕王。凡诏命、制书、奏事、上书，诸称燕王
者，可皆上平。其非宗庙助祭之事，皆不得称王名。奏
事、上书文书及吏民，皆不得触王讳，以彰殊礼，加于
群后。上遵正典尊祖之制，俯顺圣敬烝烝之心，二者
不愆，礼实宜之。可普告施行。”按本传，环夫人生燕
王宇，字彭祖。建安十六年，封都乡侯。二十二年，改封
鲁阳侯。黄初二年，进爵为公。三年，为下邳王。五年，改
封单父县。太和六年，改封燕王。明帝少与宇同止，常爱异之。及即位，宠赐与诸王殊。青龙三年，征入朝。景
初元年，还邺。二年夏，复征诣京都。冬十二月，明帝疾
笃，拜宇为大将军，属以后事。受署四日，宇深固让，帝
意亦变，遂免宇官。三年夏，还邺。景初、正元、景元中，累
增邑，并前五千五百户。常道乡公奂，宇之子，入继大
宗。